《述怀》
宋代·吴芾

我爱白乐天，千载共称贤。
行年七十五，奄忽遂溘先。
我爱范忠宣，一代名德全。
年龄甫至此，亦复成弃捐。
二公虽已逝，四海至今传。
顾我百无事，幸及二公年。
今夏疾疢作，已分归黄泉。
偶然得无事，固荷天见怜。
但我有一语，恰欲与天言。
有生则有死，如行者言旋。
我是久行客，亦自应息肩。
念人处一世，动为世网缠。
开口罕欢笑，触绪多忧煎。
纵使至百岁，终困尘俗缘。
不如早瞑目，庶以全吾天。
是非与宠辱，总不到我前。
一心亦安静，却得返自然。
况我办归计，久已止新阡。

作者简介：吴芾（1104—1183），字明可，号湖山居士，浙江台州府人（现今浙江省台州市仙居县田市吴桥村）人。绍兴二年（1132）进士，官秘书正字，因揭露秦桧卖国专权被罢官。后任监察御史，上疏宋高宗自爱自强、励精图治。